## El Consell aprova el decret que regula la integració de l’EOI Virtual Valenciana en la xarxa d’EOI presencials

*** L’objectiu és aconseguir una gestió més eficient, equitativa i sostenible sense que afecte l’oferta educativa, i optimitzar l’ensenyança virtual**

El Consell ha autoritzat el decret que regula la supressió de l’Escola Oficial d’Idiomes Virtual Valenciana (EOIVV), que passa a integrar-se en la modalitat virtual a les escoles oficials d’idiomes presencials, amb l’objectiu d’aconseguir una gestió més eficient, equitativa i sostenible, a més d’evitar duplicitats i optimitzar recursos públics.

La supressió de l’EOIVV no implica una reducció en l’oferta educativa, sinó una optimització de l’ensenyança virtual, ja que les escoles oficials d’idiomes presencials compten amb recursos materials i humans adequats, experiència prèvia en ensenyança a distància i alta demanda de matrícula.

L’EOIVV va estar en funcionament durant els cursos 2022-2023 i 2023-2024, desenrotllant activitat docent amb una oferta de 149 grups d’ensenyança en línia.

Des de la seua creació, l’EOIVV va presentar carències funcionals en replicar el model organitzatiu d’una EOI convencional, sense adaptar-se adequadament a la seua modalitat específica.

En este context, el Servici d’Ordenació i Gestió de les Ensenyances de Règim Especial va proposar que, durant el curs 2024-2025, les Escoles Oficials d’Idiomes presencials incorporaren la modalitat virtual com a part de la seua oferta educativa.

La implantació d’este model ha suposat un increment de l’oferta de 149 a 230 grups formals i 44 d’ensenyança no formal; la inclusió de nous idiomes, com el basc i italià, i la incorporació de 57 docents que impartixen almenys parcialment ensenyança en modalitat virtual.

Així mateix, s’ha constatat una simplificació del procés d’admissió, integrant les diverses modalitats en la xarxa d’EOI, i s’han eliminat duplicitats administratives i costos estructurals innecessaris.

Fecha: 03/06/2025